Danmark skal have et helt nyt bank- og pengevæsen, hvis vi skal afværge nye finanskriser og lægge en dæmper på boligprisernes himmelflugt. Sådan lyder det radikale opråb fra Ole Bjerg, lektor i økonomi og filosofi ved Copenhagen Business School, der i sin nye bog ’Vores penge i vores bank’ giver sit bud på en reform:

Fremover skal alle danskere have deres lønkonto i Nationalbanken og ikke – som i dag – i private banker.

Samtidig skal Nationalbanken generobre sit monopol på at skabe penge. I dag foregår en stor del af pengeskabelsen i de private banker, når bankrådgiveren med et snuptag kan udlåne millioner i elektroniske penge til en kunde, der f.eks. vil købe et nyt hus.